泊趙屯
作者：孔武仲
朝代：宋

paragraphs: 憶昨省覲趨𤃩川，萊衣擁緑方少年。
艱難險阻俱未歴，孟浪勇决唯争先。
舟發趙屯猶未飯，有風北起空濛間。
掀搖三山簸五岳，巨浪倒潑東南天。
千林向人俱頓仆，兩岸過眼真飛鶱。
帆檣迴戞河漢底，鷁首俯飲蛟龍淵。
跳波濺沫來四面，坐中時得鯉與鱣。
妻啼婢訕殊不頋，兀坐正讀逍遙篇。
爲言方破萬里浪，不爾捉月爲神仙。
江中逢巨石，頗突爲引牽。
逡巡水勢亦平緩，幸免肝脛輸烏鳶。
暮投彭澤宿荒草，神驚魄顫何能眠。
自兹稍悟垂堂戒，靴紋纔起不敢前。
矜持太過僅無患，往往所至傷流連。
乃知老謀與壯事，心膽殊異難兼全。
重來此地畏洶湧，藏舟别浦看漪漣。
魚跳鷗下自可喜，何用蛟鰐飲流涎。
斜陽依依炤草木，夾岸葭菼鋪書氈。
兒今弱冠昔何有，昔頷無鬚今皓然。
二十餘年纔瞬息，時事幾蛻如秋蟬。
區區走俗亦何賴，安得尺地巢林泉。